**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. október 27-én. (csütörtök) du.15.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester

Tar Zoltán képviselő külföldön tartózkodik igazoltan távol Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, bejelentette, hogy az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: A Közép és Kelet-európai Történelem és Társadalom Kutatásért Közalapítvány „KKETTKK-56P-02” jelű „ Büszkeségpont” létrehozására kiírt pályázat keretében megvalósítandó 56-os emlékmű megtervezésére érkezett pályázatok elbírálása.**

**2. Napirendi pont: A település hulladékszállítására vonatkozó közszolgálati szerződés módosításának megtárgyalása**

**3. napirendi pont: Kérdések, interpellációk**

**Napirendi pontok tárgyalása**

**1. napirendi pont:**

**A Közép és Kelet-európai Történelem és Társadalom Kutatásért Közalapítvány „KKETTKK-56P-02” jelű „ Büszkeségpont” létrehozására kiírt pályázat keretében megvalósítandó 56-os emlékmű megtervezésére érkezett pályázatok elbírálása.**

**Valyon László** **FIDESZ-KDNP polgármester**

Az előző testületi ülésen döntöttünk arról, hogy az 56-os emlékmű helyét az Óvoda kert helyett a temetőbe menő út, illetve az óvoda közti részen jelöltük meg.

Az Ivád honlapon ki lett írva a pályázat a tervekre. Ennek a pályázatra beérkezett pályaművek elbírálása lesz most. Mellette Gulyás Benedek képviselő helyi írásos dokumentációt készített, amiért ezért dicséretet érdemel, mert olyan helyi kutatásokat végzett és olyan írások lettek, amikről még mi sem tudtunk.

Gulyás Benedek adott be pályázatot, a másik pályázatot pedig id. Valyon László adta be. Ezt meg kell vitatnunk. Ez vonatkozik az emlékműre és a környezetére. Úgy gondolom, hogy megfelelő környezetbe kell letenni az emlékművet. Van árajánlatom a szobor környezetének kialakítására, és a szobor kialakítására is. A pályázati kiírások eddig nem adtak erre lehetőséget. Úgy gondolom, ezt most ki kell használni. Átadnám a szót Gulyás Benedeknek.

**Gulyás Benedek képviselő**

Ennek a pályázatnak volt a honlapon megjelölve egy beadási határideje. Erre a beadási határidőre tudomásom szerint egy pályamű érkezett. Ez került a lakosság elé. Erről lehetett dönteni. Én beszéltem a lakosokkal és a képviselőkkel is.

Véleményem szerint ami ez után érkezett vagy nem érkezett be a határidőre, az késett.

**Dr Varga Attila jegyző**

A pályázat beadási határideje november 5.-e volt. Ivád község honlapján is így van feltéve.

**Gulyás Benedek képviselő**

Kijelentem, hogy ez az időpont módosítva lett, mert október 5.-e volt a beadási határidő. Október 5.-e volt ezen a tervezeten.

**Dr Varga Attila jegyző**

Nem lett módosítva. Senki nem módosított a határidőn a honlapon. A honlapra a te által megküldött pályázati kiírásban szereplő dátum - november 5.-e - van feltüntetve, és nem október 5.-e Nem is kellett volna még most tárgyalni, de azt mondtátok, hogy ezt most tárgyaljuk meg.

**Valyon László** **FIDESZ-KDNP polgármester**

Meg néztem a honlapot , azon november 5.-e van, megnéztem az Új Ivád oldalt, aminek Te vagy a vezetője, azon is november 5.-e van.

Én úgy gondolom, hogy ha bárhol állítanak egy szobrot, nem kérdezik végig a lakosságot. Nem tudom Pétervásárán volt-e erről közmeghallgatás, úgy tudom hogy nem.

Ez az Ő dolguk. De egy ekkora település lakosságának joga van véleményeket mondani róla.

Amennyiben be kell mutatni a terveket, joga van a lakosságnak megtekinteni.

**Valyon László** **FIDESZ-KDNP polgármester**

Én megkértem édesapámat, aki képzőművész ember, megkértem, hogy Ő hogy látja ’56-ot.

Idősebb Valyon László tervét hoztam be a pályázatra, amit Kisvarga Tamás kőszobrász is átnézett műszaki szempontból, és árajánlatot is adott a gránit szobor elkészítésére. Van egy felülnézeti rajz, ami a környezetet is bemutatja.

Nézzétek meg a terveket.

**Abelovszki Csaba alpolgármester**

Tetszik a terv, nagyon komoly.

Mennyi az ára?

**Valyon László** **FIDESZ-KDNP polgármester**

Készítettek maga az emlékműről is egy árajánlatot és a környezet kialakításáról is. Azt is becsatoltam. Együtt 4 millió 950 ezer forint áfával.

**Gulyás Benedek képviselő**

Mondjátok, hogy ha elemezhetem a két munkát egymás mellett. Nézzétek végig.

Itt is megvan az árajánlat. Bruttó 3 millió 400 ezer. De megvan és ki lehet nyomtatni.

Azt az egyet sajnálom, hogy Laci bácsi is október 5.-ével keltezte a munkáját.

Mikor Laci bácsinak megmutattam a munkámat, akkor még október 5. volt a határidő.

Remélem, hogy senki nem piszkált bele a honlapba! Se az új Ivádon honlapba se. Ezt most jegyzőkönyvbe mondom. Nagyon remélem, hogy ez így van.

**Dr Varga Attila jegyző:**

Miből gondolnád, hogy ezt valaki is megmódosította? A honlapot az informatikus kezeli, oda más semmit sem tesz vagy tehet fel. Abba más nem nyúl bele. A rágalmazást pedig visszautasítom!

**Gulyás Benedek képviselő**

Kettő tervet kell most összehasonlítanunk.

Az a helyzet, hogy ha erre a Magyarország sziluettjére rákerül egy gránit szobor, akkor ebben a méretben Magyarország sziluettje nem fog látszódni, nem értelmezhető.

A mi tervünkön 2 fajta szimbólum van, ami egy egységet jelképez. Az elnyomott gyengének és egy erős hatalom jelképe.

Számtalan helyen hangzott el a magára maradt Magyarország és a Szovjetunió mérhetetlen ereje. Az 56-os jelképek, a lyukas vörös zászló, a szabadság szimbóluma, a szétszakadó lánc, az apa, anya és a gyermek, ez a másik pályázatban túl sok didaktikus elem. Az erős vaslánc a végtelen erőt jelképezi, egy helyen meg van nyílva, ezek külön-külön is egy-egy didaktikus elemek.

A másik terven külön ki van emelve, hogy a didaktikus elemeket minimálisra kell venni. Ha figyelembe vesszük, hogy egy gránitból készített szobor aminek a magassága kb. 2 méter, a gránitból nem lehet naturálisan jelképezni csak jelzésszerűen. A másik tervben a kislány naturálisan van ábrázolva. Laci bácsi munkájában egymásra rakott didaktikus elemek vannak, ami az egész szobrot megmagyarázóvá teszi.

Nem értek egyet azzal, hogy az egészterület füves lesz. Az én tervemen csak egy saját magát határoló zöld terület van.

A kerítés és az út közötti rész zúzalékkal lenne lefedve, bruttó 300 ezer forintot beépítettem a költségvetésbe. Az útról eltűnnek a gödrök, ennyi indokolható művészi szempontból ennél az emlékműnél.

**Valyon László** **FIDESZ-KDNP polgármester**

Ez is egy vélemény. Egy szobor megítélése szubjektív dolog.

1956-ról az emberek nem tudnak semmit. Nem tudták még a mai napig sem, feldolgozni. A szobornak egyértelműen mutatni kell, hogy mi történt. Lehet, hogy kevesebb jelzés is elég lenne, de ezt évtizedekre csinálják az emlékműveket és meg kell mutatni mindent. A Magyarságot nem szabad egy olyan alakba, egy védtelen, egy magas fákkal körül vett alakzatba betenni, ahol esélye sincs a kitörésre! De a Magyarságot nem lehet bezárni és a szabadság vágyát letörni.

**Gulyás Benedek képviselő**

A kisgyermek figura a reménység is. Vigyáznunk kell rá.

Most is azt mondom, hogy le kell csökkenteni a szimbólumok számát! Mikor konkrét motívumok vannak megjelenítve, hogy ráismerjünk a jelentésére, az nem jó. Bármilyen emlékműről is van szó.

**Dr Varga Attila jegyző:**

Áthidalni át tudjuk valamivel az ellentéteket?

**Valyon László** **FIDESZ-KDNP polgármester**

Egy pillanatra, mindjárt ezt elmondom és rátérünk!

Nem tudom, hogy a Te (Gulyás Benedek) tervedet, akik látták, mi a véleményük róla? Én akiknek megmutattam a faluban azok nem látták az 56-ot az egész tervben.

**Gulyás Benedek képviselő**

Nem is fogják. Mindenki másképp látja.

**Valyon László** **FIDESZ-KDNP polgármester**

Ami még nekem jobban tetszik és fontos dolog, maga az emlékmű anyag. Ezt nem 10 évre csináljuk. A gránit és a bazalt időjárás álló. A farönk 20-25 év után tönkre megy még ha kezelik is. A mai világban nem tudom mi az, amivel a fát le lehet konzerválni!

Jegyző Úr! Te is szerettél volna hozzászólni.

**Dr Varga Attila jegyző:**

November 5.-e volt a beadási határidő. Meg lehetne csinálni, hogy a lakosokkal véleményeztetni. Kis ládát kitenni és beledobnák a véleményüket. Aztán meglátjátok, hogy mit mondanak rá, nem kell elárulni melyik munka kié, csak sorszámot kell ráírni, nem nevet. Vagy a művelődési házban, vagy a hivatalban tegyétek ki a pályázatokat és szavazóládát.

Más pályázatnál sincs ott a tervező és nem magyarázza el, hogy mi miről szól. Zsűrizni szokták, itt lényegében a lakosság lesz a zsűri.

**Abelovszki Csaba alpolgármester**

Az én véleményem az, hogy pontosan azok az elemek, amiket Te (Gulyás Benedek) kifogásolt és attól jövök rá, hogy mi miről szól. Szerintem a lyukas zászló kell rá, ez fontos. Én a gránit szoborra szavazok a tartóssága miatt is. Nem tudom, hogy Ti hogy gondoljátok. István Te hogy gondolod?

**Pétervári István képviselő**

Döntsenek a lakosok. Nekem mind a kettő tetszik, nem tudok véleményt mondani. Sok mindenben hasonló.

**Gulyás Benedek képviselő**

Egyet értek azzal, hogy legyen közszemlére téve a tervek. Azt viszont nem tartjuk jónak, hogy takarjuk el a neveket. Úgyis fogják tudni, hogy kinek a két terve van benne.

**Valyon László** **FIDESZ-KDNP polgármester**

A tervrajzodon Matuz András is szerepel. Ő tervezte, vagy Te?

**Gulyás Benedek képviselő**

Közösen terveztük.

Megvárjuk a lakosság döntését és szavazunk a legközelebbi testületi ülésen. A szavazó ládát betesszük a Hivatalba és oda a szavazó lapot a lakosok bedobhatják.

**Abelovszki Csaba alpolgármester**

Tegyük ki akkor mind a két tervet és láthatják a lakosok, választhassanak Ők is.

**Valyon László** **FIDESZ-KDNP polgármester**

Úgy kellene, hogy készítsünk a tervekről másolatot és a hivatal ablakába is kitesszük.

Keresek egy táblát, ahová ki tudjuk tenni. Kiírjuk, hogy a hivatalban szavazhat. Technikailag megbeszéljük, hogy pecsétes szavazó lap legyen.

Elvileg szép dolog ez, hogy megkérjük a lakosság véleményét, de igazából azért vagyunk mi itt, hogy mi vagyunk a döntés hozók.

Hozzuk meg a határozatot, hogy közszemlére tesszük. Aki egyet ért az kézfelnyújtással jelezze.

A jelenlévő képviselők egyhangúlag meghozták a határozatot, hogy a pályázatokat véleményezésre kiteszik.

**Ivád Község Önkormányzat Képviselőtestületének 30/2016.(X.27.) határozata**

1. Ivád Község Önkormányzat Képviselő-testülete (a továbbiakban: Képviselőtestület) úgy dönt, hogy a „ Büszkeségpont” létrehozására kiírt pályázat keretében megvalósítandó 56-os emlékműtervezésére benyújtott pályázatokat - a lakosság véleményének megkérdezése érdekében - közszemlére teszi.

2. A Képviselőtestület felkéri a lakosságot, hogy a szavazataikat november 5.-éig a kihelyezett szavazóládába helyezzék el.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Javaslom, hogy térjünk át a második napirendi pontra a település hulladékszállításra vonatkozó közszolgálati szerződés módosításának megtárgyalására.

**2. napirendi pont:**

**A település hulladékszállítására vonatkozó közszolgálati szerződés módosításának megtárgyalása**

**Valyon László** **FIDESZ-KDNP polgármester**

Azért van szükség a szerződés módosításának megtárgyalására, mert tavaly egy év időtartamra kötöttünk szerződést, az december 31.-ével lejár. A jegyző úrral egyeztettem és két éves időtartamra lenne jó megkötni a szerződést.

**Abelovszki Csaba alpolgármester**

Garay Úrnak nem kellene most itt lennie?

**Dr Varga Attila jegyző:**

El tudom mondani, hogy mi a helyzet hulladékszállítással. Jelenleg a NHKV Zrt. átvette a díjbeszedését. Számlázni egyenlőre nem tudnak. A hulladékszállító cégek nagyon nehéz helyzetben vannak, mert csak előlegeket kapnak, és nagyrészét a költségeknek nekik kell állniuk, viszont a díjak már nem hozzájuk érkeznek. Az információink szerint a szolgáltatóknak vissza lesz osztva a díjbefizetés, lakosságszám arányosan.

A PEVIK Kft nonprofit vállalkozás és nagyon nehéz helyzetben van. Itt még eddig nem kellett a cégbe beletenni pénzt az önkormányzatoknak. Mi is érdekeltek vagyunk ebben a cégben és az a lényeg, hogy megmaradjon. Egyenlőre ez a helyzet.

**Gulyás Benedek képviselő**

Belekerült-e a 60 literes kuka díja?

**Dr Varga Attila jegyző:**

Az NHKV Zrt.-vel kell egyeztetni, hogy tudja-e kezelni a számlázási programja a 60 literes kukát.

**Gulyás Benedek képviselő**

Tegyük bele akkor, hogy nem biztos, hogy benne lesz a 60 literes kuka. De vegyük bele a határozatba, hogy ha NHKV Zrt. tudja kezelni, akkor lehet 60 literes kukát vásárolni és az után a díjat fizetni.

**Dr Varga Attila jegyző:**

Szelektív hulladék gyűjtő kukát kapott pályázat útján a PEVIK. Ezek a cég udvarán vannak lerakva.

Határozatot kell hoznunk és a határozatban benne lesz, hogy a 60 literes kuka szállítása az NHKV Zrt.-vel történt egyeztetés után lehet csak.

**Valyon László** **FIDESZ-KDNP polgármester**

Kérem a képviselő testület tagjait, hogy hozzuk meg a határozatot a település hulladékszállítására vonatkozó közszolgáltatási szerződés módosításnak elfogadásra, azzal a feltétellel, hogy amennyiben lehet és a számlázó program megengedi a 60 literes kukát is szállítsák el és a díja ennek megfelelő legyen.

A jelenlévő képviselők egyhangúlag elfogadták a település hulladékszállítására vonatkozó közszolgálati szerződés módosítását.

**Ivád Község Önkormányzat Képviselőtestületének 31/2016.(X.27.) határozata**

1. Ivád Község Önkormányzat Képviselő-testülete (a továbbiakban: Képviselőtestület) a PEVIK Közüzemi és Szolgáltató Nonprofit Kft. (székhelye: 3250 Pétervására, Tisztisor út 29.) közszolgáltatóval, a települési hulladék begyűjtésére, szállítására és a kijelölt hulladékkezelő létesítményben az ártalmatlanításra történő átadására, 2015. december 16.-án kötött Hulladékgazdálkodási Közszolgáltatási Szerződés módosításáról szóló Megállapodást a melléklet szerinti tartalommal elfogadja.

2. A Képviselőtestület felkéri a szolgáltatót, hogy amennyiben a díjbeszedő számlázó programja kezelni tudja, és fizikailag is lehetséges, akkor 60 literes kuka elszállításáról is gondoskodjanak.

3. A Képviselőtestület felhatalmazza Valyon László polgármestert a Megállapodás aláírására.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Térjünk át a harmadik napirendi pont megtárgyalására az egyebekre.

**3. napirendi pont: Kérdések, interpellációk**

Találtunk egy VP-s pályázati lehetőséget, traktorra lehet pályázni. Ennek utána nézünk és amint kiírják a pályázatot meg is írjuk és be is adjuk.

A savanyító üzemre kaptunk támogatást, több mint 7 millió forintot. Így a savanyító üzem teljes kapacitással tud majd működni. A minisztériumból is hívtak, tájékozattam Őket, hogy mit tudtunk eddig megvásárolni és hol tartunk a besavanyítással.

Szeretném megkérdezni a jegyző Urat, hogy ha a képviselők intézkednek - legyen ez állami cégeknél, önkormányzatoknál, felügyeleti szerveknél - mennyire lehetnek önállóak? Ugyanis Gulyás Benedek képviselő a „tájvédelmiseknél” intézkedik. Szeretném Benedek megkérdezni, hogy Te mint képviselő vagy magánember jársz el? Ezt a testületnek meg kellene beszélni. Ha valamit kitalálunk, annak legyen hivatalosan nyoma.

**Gulyás Benedek**

Én csakis Gulyás Benedek-ként járok el és nem intézkedtem, csak információt kértem.

**Valyon László** **FIDESZ-KDNP polgármester**

Konzultálni kell, hogy melyik képviselő mit intéz, vagy mit akar és ha ez önkormányzati dolog azt csak együtt lehet megcsinálni és intézkedni. Legyen nyoma, levél, vagy e-mail.

**Gulyás Benedek**

Jön a halottak napja és felvetem, hogy vonja vissza a testület a temető rendeletét, mert nem értek vele egyet.

**Dr Varga Attila jegyző:**

Az Önkormányzatot felszólították, hogy tegye rendbe a temető rendeletét, mert a mellékletben nem volt benne a sírhely megváltási díj. Törvényességi szempontok miatt nem lehet vissza vonni.

**Gulyás Benedek**

Legyen egy forint a megváltási díj. Sajnos itt most az fog történni, hogy néhányan be fogják fizetni, lesz aki nem tudja befizetni és lesz, akit meg sem találunk. Aki befizette az jogosan fogja megkérdezni, hogy a többiek miért nem rendezik. Ivádon egy sírt sem lehet megszüntetni, amiért nem fizették meg a sírhelyet! Én ezt nem hagyom!

Az Ivádiaknak legyen 2 négyzetméter hely, amiben eltemetik! Felvetettem, hogy ezt szüntessük meg.

**Valyon László** **FIDESZ-KDNP polgármester**

Ezt az összeget a temetőre fogjuk fordítani.

**Dr Varga Attila jegyző:**

Szeretném felhívni a figyelmeteket egy pályázati lehetőségre. 1000 fő alatti településnek lehet pályázni 300eFt összegre bármilyen falurendezvény megrendezésére. Ebbe belefér az étkezés, a program megrendezése, technika biztosítása, szállítási költség és tisztelet díjak. 2016. november 25-ig lehet pályázni. Számlákkal kell leigazolni. Ivád megfelelne ennek a feltételnek.

**Abelovszki Csaba alpolgármester**

Ezt a lehetőséget ki kell használnunk!

**Valyon László** **FIDESZ-KDNP polgármester**

Megkérdezte, hogy van-e még valakinek kérdése, hozzászólása az elhangzottakkal kapcsolatosan.

Mivel nem volt a nyílt ülést bezárta és elrendelte a zárt ülés megtartását.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**